钦定古今图书集成/明伦汇编/宫闱典/第091卷 > 真源公主 下嫁杜中立
## 钦定古今图书集成/明伦汇编/宫闱典/第091卷 > 真源公主 下嫁杜中立

按《唐书公主列传》：“真源公主，始封安陵，下嫁杜中立。”

按《杜兼传》：“兼弟羔，羔子中立，字无为，以门荫历太”

子通事舍人。开成初，文宗欲以真源、临真二公主降
士族，谓宰相曰：“民间修婚姻，不计官品而上阀阅。我
家二百年天子，顾不及崔、卢邪？”诏宗正卿取世家子
以闻。中立及校书郎卫洙得召见禁中，拜著作郎。月
中，迁光禄少卿、驸马都尉，尚真源长公主。中立数求
自试，愦愦不乐，因言：“朝廷法令备具，吾若不任事，何
赖贵戚，挠天下法耶？”帝闻异之。转太仆、卫尉二少卿，
历左、右金吾大将军。京师恶少优戏道中，具驺唱呵
卫，自谓卢言，京兆，驱放自如。中立部从吏捕系，立棰
死。迁司农卿，绳吏急，反为中伤，左徙庆王傅。久之，复
拜司农卿，入谢，帝曰：“卿用法深，信乎？”答曰：“毂下百司，
养名不肯事，如司农尤丛剧。陛下无遽信流言，假臣
数月，事可济。”帝许之。初，度支度六宫飧钱移司农，司
农季一出付吏，大吏尽举所给于人，权其子钱以给
之。既不以时，黄门来督责，慢骂中立取钱纳帑。舍率
五日一出，吏不得为奸，后遂以为法。加检校右散骑
常侍、京兆尹𡙇。宣宗将用之，宰相以年少，欲历试其
能，更出为义武节度使。旧傜车三千乘，岁挽盐海濒，
民苦之。中立置飞雪，将数百人，具舟以载，自是民不
劳军食足矣。大中十二年，大水汎徐、兖、青、郓，而沧地
积卑，中立自按行，引御水入之毛河，东注海州无水
灾。卒，年四十八，赠工部尚书。中立居官精明，吏下寒
栗畏伏。中虽坐累免，及复用，亦不为宽假，其天资所
长云。